‘મંજુલામાસીની પ્રિતીને પણ આવી જ તકલીફ હતી પછી ડૉ. કોઠારીની દવાથી જુઓ કેવો ચમત્કાર થયો તમારા માટે વાત કરું… ?’ નિશાએ ઊંઘમાં જ ડૂસકું દબાવ્યું. પણ આંખમાંની અશ્રુધારા રોકી ના શકાઈ. એ પડખું ફેરવી ગઈ… નિશીથને મારા આંસુ દેખાવા ના જોઈએ … નહિ તો બહુ દુખી થશે. એ એક જ મને કેટલો સપોર્ટ કરે છે. એના સહારે જ આ બધું ભૂલીને નવી આશાથી જીવું છું. નિશિથ મને આ વાત પર ક્યારેય ઓછું નથી આવવા દીધું પણ મનમાં તો કદાચ એ પણ દુઃખી થતો જ હશે ને…. પ્રભુ પ્લીઝ… આ વખતે આશામાં નિરાશાના બીજ ના નાખતો… તને પ્રાર્થના સિવાય કરી પણ શું શકીએ ? લગ્નના બે વર્ષ પછી આ દિશામાં સિરીયસલી વિચાર્યું….. અને પછી તો ડોક્ટરને પણ બતાવ્યું… આ ટેસ્ટ…. પેલા ટેસ્ટ….. પસીનાની કમાણી લેબોરેટરીમાં ઠાલવી… કદાચ… પણ પરિણામ…..?